Krenuo je u osvajanje 1642 metra visokog vrha Sveti Ilija na Biokovu, a onda mu se izgubio svaki trag. Za poljskim turistom koji se u ponedjeljak ujutro uputio u opasno područje planine traga više od 50 ljudi – spasioci Hrvatske gorske službe spašavanja (HGSS), vatrogasci te planinari. Ubrzo im upomoć priskače i letačka posada Hrvatskog ratnog zrakoplovstva koja ukupno šest sati nadlijeće zračnim prostorom Biokova i prevozi GSS-ovce od Baške Vode do vrha Biokova. Ovo je samo jedna od 1200 intervencija u kojima tijekom godine sudjeluje gotovo 800 alpinista, speleologa i planinara koji su udruženi u nesebičnu misiju GSS-a, spašavanje ljudskih života.

– Nema odustajanja, nema kalkuliranja, jedino je bitno spasiti ljudski život – kaže Zlatko Becić iz vinkovačke podružnice GSS-a.

Svaka akcija ima cijenu

Unatoč dobroj volji volontera GSS-a, svaka od tih akcija ipak ima svoju cijenu, a domaće i strane turiste, kada se nađu u nevolji, premda vlastitom krivnjom, časti ni više ni manje nego država. Šest i pol milijuna kuna iz Državne uprave za zaštitu i spašavanje (DUZS) izdvaja se za HGSS. Međutim, postavlja se pitanje koliko stoji jedna takva akcija u kojoj zajedničkim snagama radi GSS, policija, vatrogasci, Nacionalna središnjica za traganje i spašavanje na moru, Obalna straža te Hrvatsko ratno zrakoplovstvo.

Foto: VL

– Procjena troška pojedine akcije ovisi o složenosti same akcije, broju angažiranih ljudi i hitnih službi, materijalnim sredstvima, aktivaciji zračne potpore, trajanju sam akcije i slično – ističu iz DUZS-a. Zlatko Becić iz GSS-a nešto je određeniji.

– Dvije potražne akcije na Dunavu, primjerice, prošle su nas godine koštale po 180 i 250 tisuća kuna. Dakako, mi radimo besplatno pa se cijena ljudskog resursa GSS-ovaca, između 20 i 35 eura po satu, može isključiti. Ali tu su troškovi potražnih pasa, vozila, čamaca, opreme, goriva, helikoptera. Jedan sat helikoptera HRZ-a je inače nekoliko tisuće eura – objašnjava Becić. Samo u ovoj godini letačke posade HRZ-a sudjelovale su u 14 akcija spašavanja, što vrtoglavo povisuje cijenu akcije traganja i spašavanja.

Država časti

Zapnete li u prilikom planinarenja u austrijskim Alpama, gorske službe i vatrogasci sve će učiniti da vam pomognu. Po vas će poslati helikopter i najbolju liječničku ekipu. Baš kao što će vam nesebično upomoć priskočiti i hrvatske službe spašavanja. Gdje je onda razlika? Nakon što se oporavite, Austrijanci će vam na kućnu adresu poslati točan račun koliko su na vas potrošili i koji nećete tek tako pospremiti u ladicu. Sve su snage uložili u vaše spašavanje i red je da to platite. Vi ili vaša osiguravajuća kuća, svejedno je Austrijancima. Kod nas ćete pak proći možda s člankom u novinama o vama, ali bez troškova jer vas časti država.

Ljudi dozivaju upomoć, urlici životinja koje se guše u vodi. Bila je to agonija Noćima nije spavao dok je nesebično izvlačio ljude iz poplavljene Gunje, Rajeva Sela i Račinovaca. Bio je i voditelj potrage za nestalom Antonijom Bilić, a prošloga je vikenda na Biokovu tragao za Poljakom. Riječ je o Zlatku Beciću, skromnom vinkovačkom GSS-ovcu koji od 2009. kao volonter aktivno traga kako za Hrvatima, tako i za turistima koji se izgube ili stradaju u planinama, rijekama, jezerima. Dok se štete od poplava u Slavoniji još zbrajaju, Zlatko Becić prisjeća se tih kobnih dana. – Najupečatljivija mi je ostala prva noć. Ljudi zovu sa svih strana, više ne možete odrediti odakle pozivi dolaze. Bila je to agonija, urlici životinja koje se bespomoćno guše u vodi, ljudi koji dozivaju upomoć – emotivno govori Becić koji je na dan s kolegama iz poplavljenih sela izvlačio petstotinjak ljudi. Ljudski život nema cijenu, ističe volonter Zlatko, ali da se kojim slučajem krene u računicu vrijednosti njegova rada, sat vremena ovog vještog spasioca stajao bi do 260 kuna.

Izvukao susjede iz kuće u plamenu Mama! Tata! Spasite mi roditelje, upomoć – vikao je prošle jeseni dječak čije je povike prvi čuo Zdenko Petrijevčanin, član DVD-a Aljmaš. Pogledao je kroz prozor i ugledao susjednu kuću u plamenu. Skočio je i sa sinom krenuo upomoć. Iz goruće kuće Zdenko je izišao van da bi uzeo majicu koja će ga zaštititi od udisanja dima. Tada ga je bez razmišljanja zamijenio sin Juraj koji je iz kuće izvukao ozlijeđene supružnike. Za junački pothvat Juraj je dobio i nagradu Ponos Hrvatske. Da su prilike drukčije, njegovo bi vatrogasno junaštvo prema cjeniku vatrogasaca stajalo 90 kuna po satu.